section_heading: Prvi svjetski rat
paragraph_text: Prvih šest mjeseci Prvog svjetskog rata Bachmann se nalazio na dužnosti zapovjednika Baltičkog pomorskog područja. U veljači 1915. postaje načelnikom Admiraliteta zamijenivši na tom mjestu Huga von Pohla, dok je u ožujku promaknut u čin admirala. Na mjestu načelnika Admiraliteta Bachmann se zajedno s Tirpitzom zalagao za davanje veće slobode djelovanja Floti otvorenog mora i za vođenje neograničenog podmorničkog rata. Kada car Wilhelm nije prihvatio njegova i Tirpitzova stajališta oko vođenja pomorskog rata, Bachmann je u lipnju 1915. zajedno s Tirpitzom dao ostavku koja je stupila na snagu u rujnu. Na mjestu načelnika Admiraliteta zamijenio ga je Henning von Holtzendorff. U rujnu 1915. Bachmann se vratio na staro mjesto zapovjednika Baltičkog pomorskog područja. Dužnost zapovjednika Baltičkog pomorskog područja obnašao je do listopada 1918. kada se umirovio.